Umongameli Robert Mugabe ubikwa esefikile kwele Brazil ukuyangena umhlangano omkhulu wenhlanganiso yomanyano wamazwe womhlaba eye United Nations wokuhlolisisa indlela eziphezulu zokuthuthukisa inotho yamazwe atshiyeneyo.Umongameli Mugabe ohamba lomkakhe, uNkosikazi Grace, kanye leziphathamandla zikahulumende ezifika phose amatshumi ayisikhombisa ukhangelelwe ukukhuluma ngoLwesithathu emhlanganweni lo ngokufunwa yi Zimbabwe lamanye amazwe athuthukayo.Uhambo lwakhe lolu lufike ngesikhathi idale leCabinet lithethe isinqumo ngeviki ephelileyo sokuthi akusamelanga iziphathamandla zikahulumende zihambe emazweni labantu abanengi.Akwaziwa ukuthi uhambo lolu luzalethelani ele Zimbabwe njengoba ilizwe lingela mali yokwenza inhlelo okuzakhulunywa ngazo emhlanganweni lo obizwa ngokuthi yi United Nations Conference on Sustainable Development.Umhlangano lo uzahlolisisa indlela eziphakemeyo zokusebenzisa ezemvelo ekuthuthukiseni inotho yamazwe njalo lamacebo okuthola imali yokuqhuba inhlelo zikazulu.Amazwe athuthukayo akhala ngokuthi amazwe anothileyo kawafuni ukuwanika imali yokuqhuba inhlelo lezi njengoba wona esehluleka ukuziphandela.Umnu. Bekithemba Mhlanga ingcwethi kwezenotho utshele iStudio 7 ukuthi umhlangano lo kawusoze uthuthukise inotho kazulu kwele Zimbabwe.
